Vier sterf toe taxi in groep inploegDie toneel by die Isipingo Reunion-treinstasie. Foto: Rescue Care Vier mense, waaronder drie kinders, is Woensdagoggend in Durban dood toe ŉ minibustaxi in hulle ingeploeg het. Garrith Jamieson, woordvoerder van Rescue Care-paramedici, het gesê die voorval het omstreeks 06:00 by die Isipingo Reunion-treinstasie in Prince Mcwayizeniweg in die suide van die stad plaasgevind. “ŉ Minibustaxi se bestuurder het beheer oor die voertuig verloor en deur ŉ muur op ŉ sypaadjie gebars en in ŉ groep mense wat langs die pad gestaan het ingeploeg. Dit het ook ŉ ander voertuig getref,” het Jamieson gesê. Verskeie nooddienste is na die toneel ontbied en Jamieson het dit as ŉ ‘bloedbad’ beskryf. “Vier mense was reeds dood toe paramedici by die toneel opdaag. Drie van die oorledenes is kinders en twee van dié kinders het skoolklere aangehad. Paramedici kon niks vir hulle doen nie en hulle is op die toneel dood verklaar.” Altesaam sewe mense, waaronder voetgangers en insittendes van die taxi, het ernstige beserings opgedoen. Hulle is op die toneel gestabiliseer en na verskeie hospitale geneem vir verdere behandeling. “Die oorsaak van die ongeluk is nog nie bekend nie, maar die Durbanse Ongeluksvoorkomingseenheid is op die toneel om ondersoek in te stel,” het hy gesê.